244.

poziva Komisijo, naj: — temeljito analizira vzroke in morebitne strukturne težave, zaradi katerih prihaja do trajnih sistemskih slabosti, ki jih v revizijah vsako leto odkrije Računsko sodišče, posebno pozornost pa naj nameni morebitnim razlikam, ki se pojavljajo zgolj v posameznih državah; vključi tudi ugotovitve o najboljših praksah pri nacionalnih organih z nizko stopnjo napak, katerih delo je po mnenju Računskega sodišča zanesljivo; analizo izvede v tesnem sodelovanju z Računskim sodiščem in dejavno vključi nacionalne organe, tako v zvezi z opisom problema kot z mogočimi rešitvami; — rezultate te analize pa naj deli z Računskim sodiščem, organom za podelitev razrešnice in državami članicami; — na podlagi analize naj nacionalnim organom posreduje jasna, praktična in lahko izvedljiva horizontalna priporočila in priporočila za posamezne države; vzpostavi strukturiran dialog z nacionalnimi organi in Računskim sodiščem, da bi omogočili nenehno krepitev zmogljivosti in izmenjavo primerov najboljše prakse, s tem pa povečali zanesljivost dela nacionalnih revizijskih organov; prav tako naj obvešča organ za podelitev razrešnice o napredku pri tem dialogu; — čim prej pojasni pogoje za upravičenost (vključno z opredelitvijo, kaj pomeni „fizično dokončane“ in/ali „v celoti izvedene“ operacije, da se državam članicam pomaga preveriti, ali so operacije v skladu s členom 65(6) uredbe o skupnih določbah, in preprečiti, da se neupravičene operacije ne odkrijejo); — sprejme ukrepe za povečanje zanesljivosti stopenj preostalih napak, o katerih poročajo revizijski organi (analizira glavne vire neodkritih napak in skupaj z revizijskimi organi razvije potrebne ukrepe za izboljšanje zanesljivosti sporočenih stopenj preostalih napak); — Parlamentu predloži letno poročilo, v katerem bo podrobno opisala, kako posamezna proračunska postavka prispeva k cilju vključevanja podnebnih ukrepov in izdatkom za biotsko raznovrstnost, kar bi olajšalo njihovo spremljanje; — začne v skladu s sektorsko zakonodajo tam, kjer je to potrebno, nemudoma pripravljati učinkovito metodologijo za spremljanje podnebnih izdatkov in njihove uspešnosti pri doseganju cilja, da bo vsaj 30 % skupnega proračuna Unije v obdobju 2021–2027 in odhodkov iz evropskega instrumenta za okrevanje porabljenih za podnebne cilje; — skupaj z državami članicami uvede skupen, povezan in interoperabilen sistem za informacije in upravljanje, ki bo vključeval enotno orodje za rudarjenje podatkov in ocenjevanje tveganj, da bo mogoče dostopati do in analizirati ustrezne podatke in izboljšati zanesljivost kontrol, in ki bo na koncu v splošni rabi, tudi z uporabo instrumenta za tehnično podporo; — uvede mehanizem pritožb za prejemnike sredstev v celotni Uniji, ki se soočajo z nepravilnostmi državnih organov oziroma pritiski kriminalnih mrež ali organizacij, prek katerega bodo lahko vložili pritožbe pri Komisiji; — dosledno in obsežno sodeluje z revizijskimi organi, da bi zagotovila usklajen okvir kontrol, izboljšala kakovost dela za dajanje zagotovil, kadar je potrebno, in zagotovila potrebne zmogljivosti za odkrivanje napak in popravke; — zahteva, naj upravljavski organi sprejmejo ukrepe za odpravo najpogostejših napak in zmanjšanje tveganj za prihodnje odhodke ter po potrebi izboljšajo zmogljivosti za odkrivanje napak pri preverjanju upravljanja in revizijah; — posreduje stopnjo napake ob plačilih, ne preostale stopnje napake, da bi izboljšala ocenjevanje opravljenega nadzora; — še naprej sodeluje z Računskim sodiščem, da bi še dodatno uskladila revizijsko metodologijo in tolmačenje pravnih besedil; — nameni večjo pozornost in tehnično podporo državam članicam, katerih sistemi upravljanja in kontrole so le deloma zanesljivi ali niso zanesljivi in v katerih je povečano tveganje goljufije in korupcije, povezano s sredstvi; — posebno pozornost nameni okvirnim sporazumom, sklenjenim prek postopkov javnih naročil, saj goljufije in korupcija, povezani z njimi, predstavljajo povečano tveganje za finančne interese Unije; — čim prej zmanjša zaostanke pri obveznostih; — v letnih poročilih o dejavnostih podrobno navede, kako so bili ponovno uporabljeni zneski, za katere so se uporabili naknadni finančni popravki, ki so jih naložile države članice in Komisija, zlasti v primerih, v katerih so bile prisotne goljufije, korupcija ali druge kriminalne dejavnosti; — brez zamud do oktobra 2021 objavi letno poročilo o finančnih instrumentih evropskih strukturnih in investicijskih skladov za leto 2020, da bo mogoče ugotovitve v njem obravnavati v postopku razrešnice; — oblikuje učinkovito strategijo proti nasprotjem interesov politikov na najvišjih položajih; skupaj z državami članicami razvije učinkovite pravne instrumente, ki bodo oligarhičnim strukturam preprečili črpanje kohezijskih sredstev Unije; — Parlament obvešča o novostih v primeru nasprotja interesov, ki ga je prijavil GD REGIO v revizijskem poročilu o Češki republiki; — upošteva ugotovitve Računskega sodišča o plastičnih odpadkih pri reviziji Direktive 2008/99/ES, zlasti kar zadeva minimalne standarde in jasne opredelitve različnih kaznivih dejanj pri ravnanju z odpadki; — reši težave z nezadostnimi zmogljivostmi za recikliranje in sežiganje, da bi omejila kazniva dejanja pri ravnanju z odpadki, kot je nezakonita trgovina z odpadki, saj bo tako več možnosti za zakonito odlaganje plastičnih odpadkov, ki bo tudi ekonomsko privlačnejše za proizvajalce teh odpadkov; — izboljša opredelitev recikliranja in zahteve za poročanje o recikliranju, zlasti za lastna sredstva, ki se bodo zbirala na račun nereciklirane odpadne plastične embalaže; oceni možnosti za digitalizacijo poročanja in spremljanja tokov odpadkov med operaterji, da bi izboljšala sposobnosti za odkrivanje nepravilnosti in znakov nezakonite trgovine z odpadki; — v tesnem sodelovanju s pristojnimi državnimi organi analizira razloge za nezadostno črpanje sredstev, ki so na voljo za infrastrukturo za ravnanje z odpadki, in organ za razrešnico obvešča o ugotovitvah; organ za razrešnico obvesti, kako državam članicam pomaga pri povečevanju stopnje črpanja, in razišče nove možnosti pomoči; — organ za razrešnico obvešča o prerazporeditvah kohezijskih sredstev, namenjenih recikliranju in ravnanju z odpadki, na druga področja zaradi pandemije COVID-19; — nujno revidira bistvene zahteve za embalažo, da bi pravočasno pospešila prilagoditev zasnove in proizvodnje plastične embalaže za lažje recikliranje in trajnostnost ter tako omogočila uresničitev cilja za recikliranje plastične embalaže do leta 2025;